**PROCEDURA**

**DE EVALUARE ȘI SELECȚIE A PROIECTELOR DEPUSE ÎN CADRUL STRATEGIEI DE DEZVOLTARE LOCALĂ GAL SOMEȘ-NADĂȘ**

**Măsura M3/6B**

**Dezvoltare durabilă și protecția mediului**

***iunie***

***2024***

Acest manual stabilește o procedură unitară de evaluare și selectare a cererilor de finanţare, a formularelor folosite în selectare la nivelul GAL Someș-Nadăș. Procedura stabilește modul de realizare a activității de evaluare și selectare a cererilor de finanţare de la depunerea acestora de către solicitant la GAL Someș - Nadăș şi până la selectarea acestora în vederea propunerii spre contractare la AFIR. În cadrul procedurii se delimitează activitățile desfășurate la nivelul GAL Someș –Nadăș în verificarea conformității și eligibilității cererilor de finanţare.

# PRIMIREA ȘI EVALUAREA PROIECTELOR

## Fluxul procedural pentru accesarea fondurilor nerambursabile



**Perioada de depunere a proiectelor: 24.06.2024 – 24.07.2024**

**Punctajul minim admis la finanțare: 10 puncte**

**Primirea şi evaluarea proiectelor depuse, inclusiv termenele stabilite:**

Proiectele se depun la biroul GAL Someș–Nadăș, sat Florești, comuna Florești, strada Avram Iancu, nr. 170, etaj 1 (sediul Primăriei comunei Florești) în intervalul orar 08:00-14:00, de luni până joi și vineri între orele 08:00-13:00.

Responsabilul din cadrul GAL înregistrează Cererea de finanțare în Registrul proiectelor, aplică acestuia un număr de înregistrare, iar solicitantul primește un bon cu acest număr de înregistrare.

Proiectul va fi înaintat departamentului tehnic responsabil de evaluarea proiectelor, care va efectua următorii pași:

1. Verificarea conformității proiectului;
2. Verificarea eligibilității proiectului;
3. Verificarea criteriilor de selecție îndeplinite prin proiect.

GAL îşi rezervă dreptul de a solicita documente sau informaţii suplimentare dacă, pe parcursul verificărilor şi implementării proiectului se constată că este necesar.

**Perioada de elaborare a raportului de evaluare:**

Rezultatele procesului de selecție se consemnează în Raportul de selecție. Acesta va fi semnat de către toți membrii prezenți ai Comitetului de Selecție (reprezentanți legali sau alte persoane mandatate în acest sens de către respectivele entități juridice, în conformitate cu prevederile statutare), specificându‐se apartenența la mediul privat sau public – cu respectarea precizărilor din PNDR, ca partea publică să reprezinte mai puțin de 50%, iar organizațiile din mediul urban să reprezinte mai puțin de 25%. De asemenea, Raportul de selecție va prezenta semnătura reprezentantului CDRJ, care supervizează procesul de selecție. Avizarea Raportului de selecție de către reprezentantul CDRJ reprezintă garanția faptului că procedura de selecție a proiectelor s-a desfășurat corespunzător și s‐au respectat principiile de selecție din fișa măsurii din SDL, precum și condițiile de transparență care trebuiau asigurate de către GAL. Raportul de selecție va fi datat, avizat și de către Președintele GAL/Reprezentantul legal al GAL sau de un alt membru al Consiliului Director al GAL mandatat în acest sens.

Raportul de selecție se va completa în ziua întrunirii Comitetului de selecție a proiectelor și va fi publicat pe pagina web GAL: [www.galsn.ro](http://www.galsn.ro), în următoarea zi a aprobării acestuia. În baza raportului de selecție, GAL va notifica aplicanții cu privire la rezultatele procesului de evaluare și selecție.

**Modalitatea de desfăşurare a procesului de selecţie a proiectelor:**

Toate verificările efectuate de către evaluatori vor respecta principiul de verificare “4 ochi”, respectiv vor fi semnate de către doi experți.

Fiecare persoană implicată în procesul de evaluare și selecție a proiectelor de la nivelul GAL (evaluatori, membrii Comitetului de Selecție și membrii Comisiei de soluționare a contestațiilor) are obligația de a respecta prevederile OG nr. 66/2011 privind evitarea conflictului de interese și prevederile Cap. XII al SDL – ”Descrierea mecanismelor de evitare a posibilelor conflicte de interese conform legislației naționale”.

Dacă pe parcursul implementării strategiei, în cadrul procesului de evaluare și selecție la nivelul GAL a unor proiecte, apar situații generatoare de conflict de interese, expertul GAL/expertul cooptat este obligat să se abțină de la luarea deciziei sau participarea la luarea unei decizii și să informeze managerul GAL, în vederea înlocuirii cu un alt expert evaluator.

Dacă, în urma verificărilor ulterioare, realizate de departamentele AFIR/DGDR AM PNDR/MADR se constată că nu s‐au respectat regulile de evitare a conflictului de interese, așa cum sunt definite în legislația în vigoare, proiectul respectiv va fi declarat neeligibil, iar dacă a fost finanțat se va proceda la recuperarea sumelor conform legislației în vigoare.

Selecția proiectelor în cadrul GAL va fi realizată de către un Comitet de Selecţie stabilit de către organele de decizie (Adunarea Generală a Asociaților și Consiliul Director).

La selecția proiectelor, se va aplica regula „dublului cvorum”, respectiv pentru validarea voturilor, este necesar ca în momentul selecției să fie prezenți cel puţin 50% din membrii comitetului de selecție, din care peste 50% să fie din mediul privat şi societate civilă.

Dacă unul dintre proiectele depuse pentru selecție aparține unuia dintre membrii comitetului de selecție, persoana/organizația în cauză nu are drept de vot și nu va participa la întâlnirea comitetului respectiv.

**Componenţa şi obligaţiile comitetului de selecţie şi a comitetului de soluţionare a contestațiilor:**

Membrii Comitetului de Selecţie este format din 7 membri ai parteneriatului, 2 membri din sectorul public, respectiv 5 din sectorul privat (societăți private și ONG), pentru fiecare membru al comitetului de selecție se va stabili un membru supleant. Comisiei de Soluționare a Contestațiilor formată din 3 membri ai parteneriatului (pentru fiecare membru al comitetului de soluţionare a contestaţiilor se va stabili de asemenea, un membru supleant).

***Obligaţiile Comitetului de Selecţie şi ale Comisiei de Soluționare a Contestațiilor***

Preşedintele, membrii Comitetului de Selecţie şi Comisiei de Soluționare a Contestaţiilor, în îndeplinirea atribuţiilor, care vor fi cuprinse într-un Regulament de funcționare, au următoarele obligaţii:

a) de a respecta întocmai regulile stabilite în cadrul prezentului Regulament,

b) de a respecta confidenţialitatea lucrărilor şi imparţialitatea în adoptarea deciziilor Comitetului de Selecţie şi Comisiei de Soluționare a Contestaţiilor;

c) adoptarea deciziilor se face numai de către preşedinte şi membri, prin vot majoritar;

d) consemnarea de către secretar a deciziilor adoptate în cadrul Comitetului de Selecţie respectiv a Comisiei de Soluționare a Contestațiilor.

**Desfăşurarea procedurii de soluţionare a contestaţiilor, inclusiv perioada şi locaţia de depunere a contestaţiilor:**

Rezultatele procedurii de selecție pot fi contestate în termen de **maximum 5 zile lucrătoare de la data postării raportului pe pagina de internet a GAL.**

Acestea vor fi **soluționate în termen de 15 zile lucrătoare de către o Comisie de Soluționare a Contestațiilor** numită în acest scop, care va avea o componență diferită față de cea a Comitetului de Selecție. După soluționarea contestațiilor de către Comisia de Soluționare a Contestațiilor GAL va publica raportul de contestații pe pagina proprie de internet

**Raportul Comisiei de Soluționare a Contestațiilor se va publica pe site-ul GAL în 15 zile lucrătoare de la depunerea ultimei contestații**. Rezultatele evaluării finale nu mai pot fi contestate. Evaluarea se va face respectând regimul privind conflictul de interese.